Rikunarita-ORG/Wikinium huggingface dataset:
# Jésus-Crisse

Jésus-Crisse cruchifiè per Rogier van den Weyden.Crisse pantocrator ( Ravenne )
**Jésus-Crisse** o **ech Crisse** ch'est ch'nom donnè per ches crétiens à Jésus d'Nazarèt. Por ches crétiens, Jésus-Crisse il est ch'Messie annonchè per echl'Anchien Testamint d'ech Judaïme, il est mort et pis ersuscitè por ech Seuvmint d'ches onmes pétcheus.

Ches crétiens is rconnoéçtte Jésus-Crisse conme ech Fiu unnike ed Diu et pis conme unne ed ches troés *personnes* ed Diu, ech Diu unnike moais trinnitoaire.

Ès mère ch'est l'Vierge-Mérie qu'al est chélébrèe per ches crétiens fauqu'ches protestants qu'is n'veultte mie.

Ches historiens i dissochiétte Jésus-Crisse (el fidjure erligieuse) et pis Jésus d'Nazarèt (ech personnache istorike).

## Ches gnoses

Ches gnostikes crétiens is considéroétte qu'i nd'a unne boinne nature (divinne obin crièe per Diu) et pis unne mawaise nature (téreste, et/o crièe per un démiurge, ech Diaule qu'is s'croét Diu sovint), pis qu'ches deus natures is sont in conflit permanint. Adon, ches gnostikes is s'distingtte d'ech cristiannime majoritoaire qu'i pinse eq Diu il est chl'unnike créateur et qu'tertout chou qu'o 'tè créè cha a unne boinne nature, et don qu'i nd'a mie d'distinccion à foaire inte unne nature divinne (sovint esprituèle por ches crétiens gnostikes) et pis unne nature tcharnèle.

Adon, por chertans gnostikes, Jésus il est ch'Boin Diu vnu dins l'Créacion d'ech Mawais Diu por ind seuver ches anmes.
D'autes gnostikes is ont pinsè qu'Jésus il avoét deus nature, unne nature tcharnèle, mawaise, pis unne nature esprituèle, divinne? et don qu'Jésus i n'étoét mie ch'Fiu Diu moais conme ches onmes.

## Jésus por ches maroumétans

Ches maroumétans is rconnoéçtte étou Jésus d'Nazarèt conme un éminint profète ed Diu sous ch'nom d'Issa, moais is rjètte ech dogme d'el trinnitè.